### Beslutning

Sagens behandling blev udsat  i byrådets møde den 12. maj 2021.

### Resumé

I 2020 gennemførte Børn og Unge en økonomisk analyse af dagtilbudsområdet, som blandt andet viste, at dagplejen har svært ved at opnå økonomisk balance. Det skyldes især den manglende pladsudnyttelse.

Analysen peger på to håndtag til at opnå en bedre pladsudnyttelse. For det første kan opskrivningsreglerne ændres. I dag kan forældre maksimalt skrive sig op til fem dagplejere. Hvis de også kan skrive sig op til en dagplejeafdeling, stilles de bedre i forhold til at søge så mange pladser som muligt.

For det andet kan dagplejen ændres til et tilbud for børn op til 3 år. I dag ved Pladsanvisningen ikke på forhånd, hvornår pladser bliver ledige, da forældre selv vælger, om og hvornår barnet skal starte i børnehave. Det vil man vide, hvis barnets sidste dag i dagplejen er den sidste dag i måneden, de fylder tre år.

Som følge af, at aldersgrænsen for dagplejen foreslås ændret, skal der tages stilling til aldersgrænsen for tilskud til private pasningsordninger, som i dag er fastsat til og med 5 år. Med den nuværende aldersgruppe vil det være muligt at være længere tid i tilbuddet end i dagplejen, men ikke muligt at fortsætte i tilfælde af skolegangsudsættelse.

### Indstilling

Det indstilles:

At 1) opskrivningsreglerne til dagplejen ændres, så det er muligt både at skrive sig op til den enkelte dagplejer og til dagplejeafdelingen fra 1. januar 2022, hvor Pladsanvisningen overgår til nyt digitalt opskrivningssystem.

At 2) dagplejen ændres fra et 0-6 årstilbud til et tilbud til børn op til 3 år fra 1. august 2021, hvor der naturligt opstår flere ledige pladser i børnehaverne i forbindelse med skolestart.

At 3) aldersgruppen for tilskud til private pasningsordninger fra 1. august 2021 ændres fra 5 år til, at barnet starter i skole.

### Sagens forløb

28-04-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen
 03-05-2021 Magistraten

Fremsendes til [adresse] med bemærkning, at Magistraten i mødet den 3. maj 2021 anbefaler, at byrådet tiltræder Magistratsafdelingen for Børn og Unges indstilling af 9. april 2021.

Borgmester Øjvind Andreasen, rådmand Jonathan Mathiasen, rådmand Malthe Sørensen, Olfert Jensen og Åse Carlsen tog forbehold med henblik på nærmere drøftelse af forslaget om at begrænse tilbuddet om dagpleje til 0-3 årige.

 12-05-2021 [adresse]
Sagens behandling blev udsat  i byrådets møde den 12. maj 2021.
 26-05-2021 [adresse]
Fremsendes til Børn og Unge-udvalget til behandling i henhold til beslutning i byrådets møde den 26. maj 2021.
 16-06-2021 Børn og Unge-udvalget

Kristine Svendsen, Olfert Jensen, Liva Thygesen samt Åse Carlsen kunne tiltræde indstillingens punkt 1 og 3.

Kristine Svendsen, Olfert Jensen, Liva Thygesen samt Åse Carlsen kunne tiltræde indstillingens punkt 2 med følgende bemærkning:

”Forslaget skal ændres så dagplejen i stedet gøres til et tilbud for børn op til fire år. Desuden understreges, at der skal være mulighed for dispensation på lignende vilkår som i vuggestuerne.”

Klara Christoffersen, Sonny Dam samt Regitse Vestergaard tog forbehold.

 22-06-2021 [adresse]
Tilbagesendes Magistratsafdelingen for Børn og Unge med bemærkning, at byrådet i sit møde den 22. juni 2021 har vedtaget Magistratens indstilling i overensstemmelse med erklæring fra Børn og Unge-udvalget af 16. juni 2021.

Venstres byrådsgruppe kunne ikke tiltræde indstillingen.

Regitse Vestergaard kunne ikke tiltræde indstillingens At 2.